ชงตั้งกองทุนเปิดวายุภักษ์3แสนล.ยันปันผลเกิน7%
คลังเดินเครื่องตั้งกองทุนเปิดวายุภักษ์ เล็งขยายขนาดกองทุนเพิ่มเป็น 3 แสนล้านบาท
23 เม.ย. 2555

คลังเดินเครื่องตั้งกองทุนเปิดวายุภักษ์ เล็งขยายขนาดกองทุนเพิ่มเป็น 3 แสนล้านบาท 
พร้อมปูพรมลงทุนตราสารหนี้โครงสร้างพื้นฐาน ยันผลตอบแทนสูงปรี๊ดมากกว่า 7%
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า หลังจากที่นายกิตติรัตน์ ณ ระนอง รองนายกรัฐมนตรีและ รมว.คลัง เห็นชอบให้มีการตั้งกองทุนเปิดวายุภักษ์ใหม่ขึ้นมาแทนกองทุนวายุภักษ์ 1 ที่จะให้มีการปิดตัวกองทุนลงก่อนครบกำหนดในปี 2556 นั้น ระหว่างนี้ทางสำนักงานคณะกรรมการนโยบายรัฐวิสาหกิจ (สคร.) ได้ตั้งคณะกรรมการ 1 ชุด เพื่อดูแลเรื่องการจัดตั้งกองทุนเปิดดังกล่าว และดูแลในเรื่องความเป็นธรรมสำหรับผู้ที่ซื้อหน่วยลงทุนในกองทุนวายุภักษ์ 1 หลังจากมีการปิดกองทุน
เบื้องต้นมีการวางแผนว่า จะมีการเพิ่มขนาดของกองทุนเปิดวายุภักษ์เป็น 3 แสนล้านบาท เบื้องต้นจะเป็นหุ้นที่กองทุนเดิมถืออยู่ มูลค่ารวมประมาณ 2 แสนล้านบาท และสภาพคล่องที่จะแปลงจากพันธบัตรและเงินฝากอีกราว 4 หมื่นล้านบาท ส่วนที่เหลือจะเปิดขายให้แก่นักลงทุนทั่วไป
นอกจากนี้ สคร.จะต้องเร่งศึกษาเกี่ยวกับรายละเอียดในการจ้างที่ปรึกษาสำหรับบริหารจัดการกองทุนเปิดวายุภักษ์ที่กำลังจะเกิดขึ้น รวมถึงการกำหนดแนวทางการบริหารงานของกองทุน ทั้งในเรื่องของผลตอบแทนสำหรับผู้ที่เข้ามาซื้อหน่วยลงทุน
เบื้องต้นประเมินว่าผลตอบแทนจากกองทุนดังกล่าว น่าจะอยู่ไม่ต่ำกว่า 7% ซึ่งตัวเลขผลตอบแทนในกองทุนเปิดวายุภักษ์จะอยู่ในเกณฑ์ที่ค่อนข้างสูง เพราะสามารถเลือกลงทุนได้หลากหลายมากขึ้น 
ทั้งนี้ ส่วนหนึ่งจะเน้นลงทุนในตราสารหนี้รูปแบบใหม่ๆ เพราะการบริหารจัดการในตราสารหนี้ดังกล่าว จะเป็นแบบก้าวหน้าเป็นหลัก รวมถึงเน้นลงทุนในหลักทรัพย์ที่อาจอยู่ในแผนการลงทุนในโครงสร้างพื้นฐาน ในโครงการร่วมทุนระหว่างรัฐและเอกชน (PPP) โดยการลงทุนที่หลากหลายมากขึ้น จะเป็นการยกระดับการบริหารจัดการของกองทุนเปิดให้มีประสิทธิภาพมากยิ่งขึ้น
“เชื่อมั่นว่าผลตอบแทนในกองทุนเปิดวายุภักษ์ที่จะดำเนินการนั้น จะดีกว่ากองทุนวายุภักษ์ 1 แน่นอน เพราะการบริหารจัดการที่บูรณาการมากขึ้น โดยกองทุนวายุภักษ์ 1 นั้นกำหนดผลตอบแทนอยู่ที่ 3% แต่เมื่อมีการปันผลจริงๆ ก็อยู่ในระดับสูงถึง 7%” นายอารีพงศ์ กล่าว
อย่างไรก็ดี ก่อนหน้านี้ นายประสงค์ พูนธเนศ ผู้อำนวยการ สคร. ระบุว่า คาดว่าจะมีการปิดตัวกองทุนปิดวายุภักษ์ 1 ภายในเดือน ก.ย. นี้ โดยหลังจากนี้นายกิตติรัตน์ จะเร่งนำเรื่องเสนอให้คณะรัฐมนตรี (ครม.) พิจารณาเห็นชอบโดยเร็วที่สุด 
สำหรับกระบวนการดำเนินการ ระหว่างนี้ สคร.คงจะต้องดำเนินการอย่างเป็นขั้นเป็นตอน รวมถึงจะต้องมีการหารือกับผู้จัดการกองทุนวายุภักษ์ 1 ด้วยว่าจะต้องมีการดำเนินการอะไรบ้าง โดยต้องมีการทำความเข้าใจกับผู้จัดการกองทุนปิดด้วยว่า เมื่อกองทุนได้มีการปิดตัวลง ผู้จัดการกองทุนดังกล่าวก็ต้องหมดหน้าที่ลงด้วย และจำเป็นต้องหาผู้จัดการกองทุนรายใหม่เข้ามาดูแลกองทุนเปิดวายุภักษ์แทน
นายอารีพงศ์ กล่าวว่า เมื่อได้ข้อสรุปทั้งหมดแล้ว รมว.คลังคงนำเรื่องเสนอคณะรัฐมนตรีเพื่อพิจารณาต่อไป